15. ΝΟΜΟΣ υπ’ αριθ. 850 της 21/22 Δεκ. 1978 (ΦΕΚ Α΄ 233) Περί της Υγειονομικής περιθάλψεως και επικουρικής ασφαλίσεως των τακτικών υπαλλήλων της Αποστολικής Διακονίας της Εκκλησίας της Ελλάδος και του Οργανισμού Εκδόσεως Διδακτικών Βιβλίων. Άρθρ.1.-1.Εις τους τακτικούς υπαλλήλους της Αποστολικής Διακονίας της Εκκλησίας της Ελλάδος και του Οργανισμού Εκδόσεως Διδακτικών Βιβλίων και τα μέλη των οικογενειών αυτών παρέχεται υπό του Δημοσίου υγειονομική περίθαλψις, υφ’ ας προϋποθέσεις και υφ’ ους όρους παρέχεται εις τους τακτικούς υπαλλήλους του Δημοσίου και τα μέλη των οικογενειών των, εφαρμοζομένων των σχετικών διατάξεων και επί των εν λόγω προσώπων. Η προϋπηρεσία των ανωτέρω εις τα Ν.Π.Δ.Δ. εις τα οποία υπηρετούν, αναγνωρίζεται ως τοιαύτη τακτικού δημοσίου υπαλλήλου δια την χορήγησιν αναρρωτικών αδειών και την παροχήν Υγειονομικής περιθάλψεως κατά περίπτωσιν. 2.Η ανωτέρω Υγειονομική περίθαλψις παρέχεται και εις τους συνταξιοδοτηθησομένους τακτικούς υπαλλήλους των ανωτέρω Οργανισμών, ως και εις τα μέλη των οικογενειών αυτών. Άρθρ.2.-Εις την ασφάλισιν του Ταμείου Αρωγής αρμοδιότητος του Υπουργείου Εθνικής Παιδείας και Θρησκευμάτων υπάγονται τη αιτήσει των υποβαλλομένη εντός τριμήνου από της δημοσιεύσεως του παρόντος και οι εν άρθρ. 1 εν ενεργεία υπάλληλοι. Η προϋπηρεσία αυτών εις τα παρ’ οις υπηρετούν Ν.Π.Δ.Δ. και Δημόσιον, αναγνωρίζεται δι’ εξαγοράς επί καταβολή 2,5% επί των μετά την δημοσίευσιν του παρόντος μηνιαίων αποδοχών των (βασικού μισθού μετά του επιδόματος χρόνου υπηρεσίας) δι’ έκαστον μήνα εξαγοράς και δι’ ίσων προς τούτους μηνιαίων κρατήσεων. Άρθρ.3.-Καταργείται πάσα γενική ή ειδική διάταξις ρυθμίζουσα άλλως τα εν άρθρ. 1 και 2 θέματα. Άρθρ.4.-Η ισχύς του παρόντος νόμου άρχεται από της δημοσιεύσεώς του δια της Εφημερίδος της Κυβερνήσεως. 33.Ε.α.13-15 Αποστολική Διακονία 